Ritratt: Muntaġġ: Facebook: Josette Frendo / Canva  Jerome Frendo llum jagħlaq 4 snin mindu ħalliena. L-istorja tiegħu baqgħet segwita tul dawn is-snin u proprju fir-raba' anniversarju mindu ħalliena, ommu Josette kitbet ittra ddedikata għalih: L-ittra' ta' Jerome mingħand ommu: 6 ta' Ottubru 2017 – 6 ta' Ottobru 2021 Għażiż Jerome, Bħal llum 4 snin ilu, tajt l-aħħar nifs ta' ħajtek u mort dritt għand il-Mulej. Kellek 20 sena biss però f'dawk is-snin kollha għamilt affarijiet li dejjem konna kburin bik. Iva, lilek u lil ħuk rabbejnik mill-aħjar mod kif stajna. Però xorta afdajna fil-Mulej biex ikompli jieħu ħsiebkom, jiggwidakom u jurikom it-triq tas-sewwa. Għażiż Jerome int kont ġuvni bħal kull ġuvni ieħor. Avventuri wara avventuri, daħk, ċajt, FIFA PlayStation, camping. Fis sena 2013 faqqgħet il-bomba – il-kanċer missek u missek sew! Kellek wieħed mill-aktar kanċers iebsin u rari fid-dinja. Il-kanċer fl-għadam, l-aktar wieħed li jkisser lill-persuna fl-uġigh u fit-tbatija. Waqqgħalek xagħrek, il-morfina ta' kuljum ma setgħetx tneħħilek l-uġigħ, is-saħħa bdiet tmajna bil-mod il-mod, l-organi bdew jitilfu l-funzjoni tagħhom, sirt għadma w ġilda. Biss il-fidi li kellek ġo fik irnexxielha tiġġieled mal-kanċer u baqgħet ġo fik sal-aħħar nifs li ħadt! Il-Fidi li kellek f'Alla u l-Madonna ta' Pinu kienu tal-għaġeb. U xi ngħidu għat-tbissima tiegħek? Biex tgħin lin-nies ma kontx tkun b'wiċċ imdejjaq jew mitluq anzi bil-kontra. Kont dejjem wiċċek mixgħul, b'dik it-tbissima dejjem fuq fommok u dejjem tara kif kont se tgħin lill-oħrajn. Ma ridtx turi lin-nies li kont bil-maskla fl-aħħar ġranet ta' ħajtek, ma ridtx turihom il-biki li kont tibki bl-uġigħ, ma ridtx turi t-tbatija li kont għaddej minnha. Min ma kienx jafek ma kienx jobsor li kont daqshekk muġugħ! U waqt dan l-uġigħ kollu, xorta kien moħħok f'kulħadd speċjalment fija, fil-papà u f'Jethro. Dejjem tirringrazzjana ta' kemm qed nagħmlu miegħek, tirringrazzjana tal-paċenjza li qed nieħdu bik, tiskuża ruħek tal-inkonvenjenza li qed toħolqilna. Għażiż Jerome, fl-aħħar xhur ta' ħajtek meta l-mewt bdiet toqrob sew, xorta kien moħħok biex tgħin. Fl-aħħar nifsijiet ta' ħajtek urejt ix-xewqa li nkomplu nagħmlu xogħol volontarju mal-batut, mal-vulnerabbli u hekk għamilna għażiż Jerome. Il-Fondazzjoni SMILING WITH JEROME hija l-legat tiegħek. Hija l-legat tiegħek biex il-familji li jinsabu f'tant tbatija, f'mumenti iebsin u diffikultajiet isibu l-għajnuna meħtieġa u t-tbissima tiegħek tiġi fuq wiċċhom ukoll. Iva Jerome, f'għeluq l-4 snin mill-firda tiegħek, inwegħduk li se nkomplu nagħmlu kull m'hemm bżonn biex il-familji vulnerabbli li għaddejjin minn martirju ta' uġigħ u tbatija jkollhom sostenn qawwi ta' pożittività, sostenn qawwi ta' tama u kompassjoni, sostenn qawwi ta' fidi lejn Alla għax bl-għajnuna t'Alla żgur se naslu u nkomplu ngħinu mijiet ta' familji fil-bżonn. Għażiż Jerome, itlob għalina u kompli interċedi għall-bosta familji li qed jitolbu lilek għal xi grazzja. Inħobbuk Jerome, mingħand il-Mamà, il-Papà u ħuk Jethro xxxxxxx Aqra wkoll: Filmat: "Għamilt kważi 4 snin nara lil ibni jaħrabli kuljum minn idejja" – Missier Jerome Jerome, strieħ fis-sliem!